b'\n_START_ARTICLE_\nVytautas Tum\xc4\x97nas\n_START_SECTION_\nBiografija\n_START_PARAGRAPH_\n1983\xc2\xa0m. Vytautas Tum\xc4\x97nas baig\xc4\x97 M. K. \xc4\x8ciurlionio men\xc5\xb3 gimnazijos Dail\xc4\x97s skyri\xc5\xb3. 1988\xc2\xa0m. baig\xc4\x97 Vilniaus dail\xc4\x97s akademij\xc4\x85, meno istorijos, teorijos ir kritikos specialyb\xc4\x99, 1988\xe2\x80\x931991\xc2\xa0m. dirbo Lietuvos liaudies kult\xc5\xabros centre Tautodail\xc4\x97s skyriuje, Tautinio kostiumo sektoriuje moksliniu bendradarbiu. Nuo 1990\xc2\xa0m. dirba Lietuvos istorijos instituto Etnologijos skyriuje (nuo 1990\xc2\xa0\xe2\x80\x93 vyr. laborantas; nuo 1991\xc2\xa0\xe2\x80\x93 jaunesnis mokslinis bendradarbis; 1993\xe2\x80\x931998\xc2\xa0m. Vytauto Did\xc5\xbeiojo universiteto (ir Lietuvos istorijos instituto) doktorantas; nuo 1998\xc2\xa0m.\xc2\xa0\xe2\x80\x93 LII asistentas; nuo 1998 11 18\xc2\xa0\xe2\x80\x93 LII mokslinis darbuotojas). 1998\xc2\xa0m. sausio 29 d. Vytauto Did\xc5\xbeiojo universitete apgyn\xc4\x97 humanitarini\xc5\xb3 moksl\xc5\xb3 daktaro disertacij\xc4\x85._NEWLINE_Vytautas Tum\xc4\x97nas yra Lietuvos dail\xc4\x97s istorik\xc5\xb3 draugijos narys (nuo 1995\xc2\xa0m.), Soci\xc3\xa9t\xc3\xa9 Europ\xc3\xa9ene pour l\xe2\x80\x99Astronomie dans la Culture narys (2002\xc2\xa0m.), Tautini\xc5\xb3 tradicini\xc5\xb3 daili\xc5\xb3j\xc5\xb3 amat\xc5\xb3 dirbini\xc5\xb3 ekspert\xc5\xb3 komisijos prie Lietuvos \xc5\xabkio ministerijos pirmininko pavaduotojas (1991\xe2\x80\x932000\xc2\xa0m.), pirmininkas (2003\xc2\xa0m.), LR Kult\xc5\xabros ir sporto r\xc4\x97mimo fondo ekspertas (2004\xe2\x80\x932005\xc2\xa0m.), Archeomitologijos instituto JAV asocijuotas bendradarbis (nuo 2004\xc2\xa0m.), Lietuvos tautodailinink\xc5\xb3 s\xc4\x85jungos narys (nuo 2005\xc2\xa0m.), Lietuvos dailinink\xc5\xb3 s\xc4\x85jungos narys (nuo 2006\xc2\xa0m.), LR Seimo Etnin\xc4\x97s kult\xc5\xabros globos tarybos narys (nuo 2009\xc2\xa0m.), Nordic Association for Semiotic Studies narys (nuo 2013\xc2\xa0m.), Soci\xc3\xa9t\xc3\xa9 Internationale d \xcc\x81Ethnologie et Folklore (SIEF) narys (nuo 2013\xc2\xa0m.).'